**Jegyzőkönyv**

**Nagykovácsi Nagyközség Önkormányzat**

**Képviselő-testületének rendkívüli nyílt üléséről**

**Az ülés helye: Öregiskola Közösségi Ház és Könyvtár**

 **2094 Nagykovácsi Kossuth L. utca 78.**

**Időpontja: 2017. október 27. (péntek) 8 óra 30 perc**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Meghívottak:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Braczkó Gábor Budakeszi Rendőrőrs parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Honti Zoltán képviselő, Gerely Gábor képviselő, dr. Klein Katalin képviselő,

**Megjelentek továbbá:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, dr. Visnyay Noémi osztályvezető, dr. Fegyveres-Fiskál Gábor alpolgármester, Kántor Ágnes NATÜ Intézmény vezetője, Kissné Szalay Erzsébet jegyzőkönyvvezető

**Kiszelné Mohos polgármester:** Tisztelettel és szeretettel köszöntök mindenkit. Sokaktól még nemrég váltunk el, mert itt tegnap a polgármesteri teadélutánon elég felfokozott hangulatban, de rendkívül fontos dolgokat beszéltünk meg.

Először a település szempontjából egy nagyon fontos dolgot szeretnék elmondani. A múltkor tájékoztattam mindenkit, hogy népszavazás lesz, mivel a Törvényszék jóváhagyta a népszavazásra benyújtott kérdést. Azonban a kezdeményező azóta visszavonta a kezdeményezését, tehát mégsem lesz népszavazás.

Térjünk rá a mai ülés napirendjére. Az ülés összehívását a vízelvezetési pályázatunk indokolta, mivel hiánypótlást kérnek tőlünk, amihez testületi döntés szükséges. Megállapítom, hogy a Képviselő-testület 6 fővel határozatképes. Egy napirendi pontunk van a meghívó szerint. Kérdezem, hogy a meghívóban kiküldött napirendhez van-e kérdés, hozzászólás? Nincs. Akkor szavazzunk a napirendről. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**135/2017. (X. 27.) HATÁROZATA**

**Tárgy: A Képviselő-testület 2017. október 27-én megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. október 27-i ülésén a következő napirendi pontokat tárgyalja.

***Nyílt ülés:***

1. **Döntés felszíni csapadékvíz-elvezetés létesítményeinek fejlesztésével érintett terület önkormányzati tulajdonba vételi eljárásának megindításáról E – 122**

Előterjesztő: Kiszelné Mohos Katalin polgármester

Előadó: dr. Visnyay Noémi osztályvezető

**Határidő**: azonnal

**Felelős**: Polgármester

**1. napirendi pont**

**Döntés felszíni csapadékvíz-elvezetés létesítményeinek fejlesztésével érintett terület önkormányzati tulajdonba vételi eljárásának megindításáról**

**Kiszelné Mohos Katalin polgármester**: *Röviden ismertette az előterjesztést.* Kérdezem, hogy van-e kérdés, hozzászólás.

**dr. Klein Katalin:** A pályázati kiírás eleve önkormányzati tulajdonban lévő belterületekre vonatkozik. Mi ezt úgy értelmeztük, hogy a közútkezelő hozzájárulását bekérve benyújthatjuk a pályázatot. Ehhez képest most ott állunk, hogy ez mégsem igaz, hanem egy iránymutatás alapján úgy egészítik ki a pályázati felhívást, hogy vegyük tulajdonba. Lehet-e azt tudni, hogy ez egy egyedi eset, vagy átalános, mert én úgy érzem, hogy ha esetleg más területre adtuk volna be a pályázatunkat, ami önkormányzati tulajdon, akkor lehetne egy sikeres pályázatunk.

**Kiszelné Mohos Katalin polgármester**: Mi a nyilatkozatot megkaptuk a Magyar Közút Zrt-től. A pályázatot tehát azzal együtt adtuk be, hogy a Magyar Közút Zrt. nyilatkozott arról, hogy hozzájárul. Azt gondoltuk, hogy ez elégséges. Én azt gondolom, hogy a pályázat kiírója sem volt egészen biztos a folytatásban, hiszen senki nem gondolta azt, hogy az első napon 200 %-ra feltöltődik a pályázat, és másnap már be se lehetett adni. Egyetlen napon át volt nyitva. Azt gondolom, hogy így próbálják meg szűkíteni a pályázók körét. Viszont arról is tájékoztattak, hogy ez a pályázat a jövő évben is kiírásra fog kerülni, ha most nem sikerül, akkor a jövő évben ismét lesz lehetőség. Én azt gondolom, hogy Nagykovácsiban nincsen olyan terület jelenleg, ahol a vízelvezetés megoldása ennyire szükséges lenne, mint a főutcán, ezért erre adtuk be a pályázatunkat.

**Györgyi Zoltán főépítész**: Annyival szeretném kiegészíteni, hogy ez a pályázat három részből állt. Fontos kritérium volt a pályázatnál, hogy igazolni kellett, hogy vízjogi létesítési engedéllyel az adott vízügyi létesítményre rendelkezünk, illetve, hogy beadásra került a kérelem a katasztrófa védelemhez. Három ilyen vízelvezető elemre adtuk be a pályázatot. Az egyik a Rákóczi utcát kiegészítő Tinódi köz burkolatának a vízelvezetése, a másik az Erdő utcának a teljes zárt elvezető rendszere és a harmadik a főutca. A pályázat kiírásakor természetesen utánajártunk ennek a kérdésnek. A pályázat megfogalmazásában önkormányzati tulajdonú csapadékvíz elvezető rendszerekről beszél. Ez az úttörvény alapján teljesen egyértelmű, hogy amennyiben zárt csapadékvíz elvezető rendszer létesül, vagy bármilyen zárt vonalas műtárgy a Magyar Állam tulajdonában lévő országos közúton, az a létesítő tulajdonába kerül. A kezelés mindenképpen a létesítőt terheli majd. Ráadásul a főutca csapadékvíz elvezetése nem csak a főutca csapadékvizét viszi le, több helyen is elvezeti az önkormányzati tulajdonú utakról is a csapadékvizet. Ezért került így beadásra ez a pályázat és úgy értelmezzük ezt a hiánypótlást, hogy valószínűleg itt most pontosítás kell. Nem egyedi esetről van szó, több ilyen település is van, amelyik ugyanezt a hiánypótlást megkapta. Mi abban a szerencsés helyzetben vagyunk, hogy nálunk a jogi helyzet tiszta, mert nálunk csak zárt rendszer készül. Ha lett volna ennek nyílt árkos eleme, akkor az problémát jelentene az úttörvény előírása miatt.

**Kiszelné Mohos Katalin polgármester**: Köszönöm. Kérdezem, hogy van-e további kérdés, hozzászólás? Nincs. Akkor szavazásra teszem fel a határozati javaslatot az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**136/2017. (X. 27.) HATÁROZATA**

**Tárgy: Döntés felszíni csapadékvíz-elvezetés létesítményeinek fejlesztésével érintett terület önkormányzati tulajdonba vételi eljárásának megindításáról**

Nagykovácsi Nagyközség Önkormányzatának Képviselő-testülete úgy dönt, hogy a „Települések felszíni csapadékvíz-elvezetés létesítményeinek fejlesztése, a települési vízgazdálkodás korszerűsítésének támogatása Pest megye területén”címen kiírt pályázat keretében a Kossuth Lajos utca – Ady E. utca és Tisza István tér közötti szakaszán – (hrsz. 306/3) létesítendő zárt csapadékvíz-elvezető rendszer kapcsán az ingatlan megosztását kezdeményezi, és a tervezett beruházással érintett, az útszegélyek valamint az ingatlan határai közötti területeknek önkormányzati tulajdonba vételére vonatkozó eljárás előkészítését megkezdi, egyben felhatalmazza a polgármestert a szükséges intézkedések megtételére.

**Határidő**: azonnal

**Felelős:** Polgármester

**Kiszelné Mohos Katalin polgármester:** Köszönöm szépen mindenkinek a jelenlétet. Kérdezem, hogy van-e további kérdés, hozzászólás? Nincs, akkor a Képviselő-testület nyílt ülését 8 óra 44 perckor bezárom.

K.m.f.

 Kiszelné Mohos Katalin Papp István

 polgármester jegyző